
REFERAT
privind
modificarea anexei la Hotărârea Consiliului Local al Municipiului Timişoara nr. 133/18.10.2016
privind
aprobarea participării în calitate de partener, a Municipiului Timişoara la proiectul intitulat „Creating a framework and developing contents for tomorrow's youth centres”, proiect strategic domeniul tineretului, nr. 2016-1-RO01-KA205-024305

Proiectul „Creating a framework and developing contents for tomorrow's youth centres” se finanțează în cadrul programului ERASMUS+ ca proiect strategic în domeniul tineretului/ Key Action 2 - Strategic partnership in  the field of: Youth. Durata proiectului este de 30 de luni, având ca perioadă de începere luna septembrie 2016. Fundaţia Judeţeană pentru Tineret Timiş are rolul de coordonator în cadrul proiectului, Municipiul Timişoara având rolul de partener.

Scopul proiectului este realizarea unei reţele de centre de tineret, precum şi dezvoltarea acestora în UE, constând în dotarea centrelor şi organizaţiilor de tineret care sunt parteneri în consorţiu cu o serie de abilităţi pentru tineri şi lucrători de tineret, precum şi metodelor de lucru şi instrumentelor adaptate nevoilor viitoare.
În proiect vor fi implicate patru organizaţii de tineret: Fundaţia Judeţeană pentru Tineret Timiş; Roter Baum Berlin UG – zentrale, Nuorisokeskus Villa Elba; RIS, Raziskovalno izobrazevalno sredidsce Dvorec Radikan; o universitate: Universitat Autonoma de Barcelona; şi o administraţie publică – Municipiul Timişoara, pentru o perioadă de treizeci de luni.
Obiectivele proiectului sunt:
· dezvoltarea şi testarea unui set de instrumente pentru lucrul cu tinerii (având ca bază criteriile Standardului de Calitate al Consiliului European - European Council Quality Label) în cele patru centre de tineret ale consorţiului, pentru perioada de doi ani şi jumătate
· crearea şi testarea conţinutului, cu adaptarea nevoilor, centrându-se pe planificarea carierei şi incluziunea tinerilor în cele patru centre de tineret ale consorţiului, pentru perioada de doi ani şi jumătate
La finalizarea proiectului trebuie să fie îndepliniţi următorii indicatori:
· cercetare privind nevoile angajaţilor unui centru de tineret care doreşte să dobândească/implementeze standardele de calitate (Quality Label for Youth Center) şi metodologia pentru lucrul cu tinerii, conform cercetării. Indicatori cantitativi: 60 pagini, 4 capitole, 15 centre de tineret, 50 întrebări în cadrul chestionarului, sunt implicaţi 6 membri ai staff-ului, 8 luni de lucru. Indicatori calitativi: metodologii pentru lucrul cu tinerii, pe baza recomandărilor Consiliului Europei
· Ghid pentru o corelare eficientă între activităţile din centrele de tineret şi piaţa muncii; folosirea creativităţii tinerilor pentru găsirea unui viitor job. Indicatori cantitativi: 70 pagini, 4 capitole. Indicatori calitativi: metodologia va conecta planificarea carierei cu abilităţile creative ale tinerilor.
· Compendium pentru lucrul cu tinerii în domeniul incluziunii şi echităţii sociale în viitorul centru de tineret. Indicatori cantitativi: 75 pagini, 5 capitole, 40 tineri proveniţi din categorii dezavantajate. 

Valoarea totală a proiectului este de 175.036 euro din care suma de 6.000 euro este destinată Municipiului Timişoara.
Din suma de 6.000 euro, vor putea fi realizate următoarele tipuri de cheltuieli :
· Buget management al proiectului
· Buget alocat pentru două întâlniri transnaţionale, doi participanţi
· Contribuţie în realizarea produselor intelectuale
De asemenea, din această sumă vor fi efectuate deplasările în cadrul proiectului, precum şi anumite activităţi specifice, realizate de experţi.

Cheltuielile realizate vor fi decontate/rambursate prin intermediul următoarelor instrumente:
· Fişe de pontaj;
· Rapoarte de progres și intermediare;
· Decizii de numire ca și echipă/reprezentanți de proiect (decizii interne), copii de pe contractele de muncă a persoanelor ce vor fi raportate în proiect.

Municipiul Timişoara nu va avea o contribuţie financiară în cadrul proiectului. Prin proiect, finanţatorul alocă un anumit buget fiecărui partener. 
Astfel, în cadrul proiectului, bugetul alocat Municipiului Timişoara este de cca. 6000 Euro pentru întreaga durată de derulare, sumă care va putea suferi modificări în urma desfăşurării primei întâlniri de proiect, alte ajustări putând apărea şi în funcţie de evoluţia proiectului. 
Prin intermediul Hotărârii Consiliului Local Timişoara nr. 133/18.10.2016, a fost aprobată participare, în calitate de partener, a Municipiului Timişoara la proiectul intitulat „Creating a framework and developing contents for tomorrow's youth centres”, proiect strategic domeniul tineretului, nr. 2016-1-RO01-KA205-024305.
Prin intermediul adresei SC2017-003611/15.02.2017, Fundaţia Judeţeană pentru Tineret Timiş a transmis documentele necesare în vederea redactării unei noi hotărâri de consiliu local cu privire la proiectul nr. 2016-1-RO01-KA205-024305, „Creating a framework and developing contents for tomorrow's youth centres”, proiect strategic domeniul tineretului. Motivul solicitării este constituit de faptul că, în hotărârea iniţială, o cifră din codul proiectului a fost greşită (fiind preluată dintr-un acord mai vechi transmis de Fundaţia Judeţeană pentru Tineret Timiş).

Propunem:

· aprobarea modificării anexei la Hotărârea Consiliului Local al Municipiului Timişoara nr. 133/18.10.2016 privind aprobarea participării, în calitate de partener, a Municipiului Timişoara la proiectul intitulat „Creating a framework and developing contents for tomorrow's youth centres”, proiect strategic domeniul tineretului, nr. 2016-1-RO01-KA205-024305, conform Anexei care va face parte integrantă din hotărâre.

